Nr. ................/.............................2023

**REFERAT DE APROBARE**

pentru

***modificarea și completarea anexei la Ordinul ministrului mediului, apelor şi pădurilor nr. 323/2020 pentru aprobarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea și completarea anexei la Ordinul ministrului mediului, apelor şi pădurilor nr. 323/2020 pentru aprobarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024.***

**Baza legală a proiectului de ordin supus aprobării** o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, precum și ale art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

Ținând cont de numărul mare de producători validați la nivelul AFM, participanți în cadrul Programului Rabla Plus și de volumul considerabil de cereri de decontare pe care aceștia le depun în cursul unui an, pe de-o parte, iar, pe de altă parte, de faptul că în multe cazuri, sumele solicitate la plată sunt foarte mici (una, două facturi), dar munca alocată verificării cererilor de decontare aferente acestora este aceeași, se propune stabilirea unui plafon al valorii solicitate de minim 1.000.000 lei în cadrul Programului Rabla Plus. Totodată, această măsură va contribui la reducerea timpilor de verificare și plată a cererilor de decontare depuse

Eliminarea condiției de a casa o rablă în schimbul achiziționării unui autovehicul nou, pentru instituții publice, este o măsură care are la bază faptul că multe instituții/autorități publice nu dețin autovehicule uzate, iar legislația fiscală aplicabilă acestora nu le permite să preia astfel de autovehicule de pe „piață”, de la persoane fizice și juridice, conform procedurii din ghid, potrivit căreia dreptul de beneficiu asupra primei de casare se poate ceda.

De-a lungul desfășurării Programului, s-au constatat multe cazuri de anulare a notelor de înscriere, chiar și după mai multe luni de la emitere, fapt ce a determinat blocarea nejustificată a sumelor aferente acestora. Situația prezentată naște suspiciunea că multe note de înscriere sunt emise fără ca persoanele fizice și juridice să fie hotărâte să achiziționeze un autovehicul, ci doar să dorescă securizarea unui loc în program. În acest context, se propune eliminarea posibilității de a anula notele de înscriere odată emise.

Ținând cont de dificultățile din procesele de producție auto, care în ultimii ani au determinat întârzieri majore în livrarea autovehiculelor, pentru a veni în sprijinul beneficiarilor și industriei auto a fost majorată progresiv perioada de valabilitate a notei de înscriere. După mai multe evaluări ale acestei măsuri, s-a constatat că, în prezent, perioada de 300 de zile de valabilitate a notei de înscriere nu mai reprezintă un instrument de sprijin în cadrul Programului, ci, dimpotrivă, o piedică în utilizarea eficientă a sumelor alocate acestuia. În acest sens și pentru flexibilizarea programului, se propune reducerea perioadei de valabilitate a notelor de înscriere, la 90 de zile, timp în care trebuie îndeplinite toate formalitățile necesare achiziționări autovehiculelor noi, iar, în cazul în care acest termen nu este respectat, suma alocată respectivelor note se deblochează și poate fi utilizată pentru înscrierea altor persoane.

În vederea maximizării utilizării bugetului Programului, astfel încât din sumele alocate acestuia să fie achiziționate cât mai multe autovehicule prietenoase cu mediul, se propune plafonarea prețului de achiziție la echivalentul în lei a 75.000 de euro, inclusiv TVA, pentru fiecare autovehicul comercializat în Programul Rabla Plus.

De la demararea Programului Rabla Plus și până în prezent, s-a constatat accesul scăzut la acesta al autorităților și instituțiilor publice, din cauza faptului că bugetele alocate celor două categorii de solicitanți sunt relativ mici în raport cu prețurile de achiziție a autovehiculelor „verzi”, iar posibilitățile de atragere a finanțărilor/creditărilor sunt limitate. În acest context, pentru a stimula achiziționarea și utilizarea autovehiculelor electrice și electric hibride în rândul autorităților și instituțiilor publice, se propune majorarea cuantumului ecotichetelor acordate acestora, la 120.000 lei.

Printre cele mai importante modificări ale ghidului de finanțare, se regăsesc:

- stabilirea unui plafon al valorii solicitate la decontare de minim 1.000.000 lei;

- eliminarea obligației casării unui autovehicul uzat în schimbul achiziționării unui autovehicul nou în cazul solicitanților instituție publică;

- eliminarea posibilității de a anula Notele de înscriere;

- modificarea valabilității Notei de înscriere la 90 de zile;

- stabilirea cuantumului maxim de 75.000 Euro (TVA inclus) pentru achiziționarea unui autovehicul electric;

-mărirea valorii ecotichetului la 120.000 lei pentru solicitanții instituții publice.

Proiectul de modificare a Ghidului de finanțare, astfel cum îl înaintăm, a fost avizat în ședința Comitetului Director al AFM din 16.02.2023.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea și completarea anexei la Ordinul ministrului mediului, apelor şi pădurilor nr. 323/2020 pentru aprobarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024.***

**PREȘEDINTE,**

**Laurențiu Adrian NECULAESCU**

Șef Serviciu, Întocmit,

Andreea COMAN C.J.Ramona Andreescu